b'\n_START_ARTICLE_\nMirko Ramov\xc5\xa1\n_START_SECTION_\n\xc5\xbdivljenje\n_START_PARAGRAPH_\nLeta 1954 je maturiral na klasi\xc4\x8dni gimnaziji v Ljubljani, leta 1960 pa diplomiral na slavisti\xc4\x8dnem oddelku Filozofske fakultete v Ljubljani. Vseskozi je deloval (od 1986 kot strokovni svetnik) na Glasbenonarodopisnem in\xc5\xa1titutu, ki je bil v obdobju 1972-94 sekcija za glasbeno narodopisje v sklopu In\xc5\xa1tituta za slovensko narodopisje (ZRC) SAZU, katerega upravnik je bil v letih 1985-90). Med letoma 1965 in 2010 je bil umetni\xc5\xa1ki vodja Akademske folklorne skupine France Marolt. Na Oddelku za etnologijo in kulturno antropologijo Filozofske fakultete v Ljubljani je bil dolgoletni predavatelj ljudskih plesov.\n_START_SECTION_\nOdlikovanja in nagrade\n_START_PARAGRAPH_\nPrejel je red zaslug za narod s srebrno zvezdo (1974), nagrado Kidri\xc4\x8devega sklada (1981), Slovensko folklorno priznanje (1984), \xc5\xbdupan\xc4\x8di\xc4\x8devo nagrado (1989), Murkovo priznanje (1995), leta 1998 je prejel \xc4\x8dastni znak svobode Republike Slovenije \xc2\xbbza dolgoletno znanstveno delo ter za zasluge pri popularizaciji slovenskega plesnega ljudskega izro\xc4\x8dila, \xc5\xa1e posebej za dolgoletno ustvarjalno vodenje AFS France Marolt\xc2\xab, zlati znak ZRC SAZU (2001), Zoisovo nagrado za \xc5\xbeivljenjsko delo na poro\xc4\x8dju etnokoreologije (2002) in \xc5\xa0trekljevo nagrado (2009).'